Ráðherra skálar í blóðbergsdrykk og smakkar á fjallakonfekti Einar K. Guðfinnsson landbúnaðar - og sjávarútvegsráðherra skálaði í bóðbergsdrykk og gæddi sér á fjallakonfekti , sem var í boði í upphafi ráðstefnu Matís , Matur og framtíð , í dag . Á ráðstefnunni er leitast við að svara spurningum á borð við hvers vegna grænmeti sé hollt , hvort þorskeldi eigi framtíð fyrir sér á Íslandi , hvers vegna fólk vill ekki stressaðan eldisfisk og hvort fólk viti yfirhöfuð hvaðan maturinn þeirra kemur . Þróttur og athafnagleði Ráðherra sagði meðal annars í ræðu sinni á ráðstefnunni að það væri mjög ánægjulegt að hafa orðið vitni að þeim þrótti og athafnagleði sem einkennt hefur starfsemi Matís frá fyrsta degi . “ Hvert verkefnið á fætur öðru hefur líka skilað áhugaverðum niðurstöðum sem oft og tíðum vekja athygli , ” sagði ráðherra . Þá kom fram í máli ráðherra að það væri afar mikilvægt að á Íslandi starfi öflugt fyrirtæki á sviði matvælarannsókna , sem væri í stakk búið til að takast á við auknar kröfur um öryggi og heilnæmi og væri um leið í forystuhlutverki við að styðja við og ýta undir nýsköpun í matvælaframleiðslu landsmanna . " Það var von okkar með stofnun fyrirtækisins að það gæti orðið öflugt bakland innlendrar matvælaframleiðslu og tryggt aðgengi afurða okkar að verðmætustu matvælamörkuðum heims . Matís vinnur jafnframt markvisst að því að byggja upp öfluga starfsemi víðs vegar um landið um leið og gengið er til samstarfs við innlenda og erlenda háskóla og rannsóknastofnanir . Það hefur því mikið gerst á þessum tíu mánuðum sem Matís hefur starfað og lofar góðu um framhaldið . "